Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2021/C 66/17)

Europska komisija odobrila je ovaj zahtjev za manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene može se pregledati u Komisijinoj bazi podataka eAmbrosia.

JEDINSTVENI DOKUMENT

„SALCHICHÓN DE VIC”/„LLONGANISSA DE VIC”

EU br.: PGI-ES-0119-AM02 – 9.9.2020.

ZOI ( ) ZOZP (X)

1. Nazivi

„Salchichón de Vic”/„Llonganissa de Vic”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2. Mesni proizvodi (kuhani, soljeni, dimljeni itd.)

3.2. Opis proizvoda na koji se odnosi naziv iz točke 1.

ZOZP „Salchichón de Vic”/„Llonganissa de Vic” tradicionalna je suha kobasica iz Katalonije koja se proizvodi od krte svinjetine i svinjske masti te šećera, soli i papra kao jedinih začina. Meso se melje, dodaju mu se začini, nadjeva se u ovitke i zatim suši.

Kobasica se nadijeva u prirodne ovitke, a karakterizira je naborani vanjski izgled s ovitkom koji prianja uz mješavinu mesa. Valjkasta je oblika (manje ili više pravilnog), a s vanjske je strane bjelkaste boje zbog gljivične flore, koja s vremenom poprima ljubičasto-smeđe nijanse. U unutrašnjosti su vidljive kockice svinjske masti i zrna papra.

Ima karakterističnu i ugodnu aromu i okus koje poprima začinjavanjem i tijekom postupka sušenja.

Promjer i veličina ZOZP-a „Salchichón de Vic”/„Llonganissa de Vic” ovise o upotrijebljenom ovitku. Dimenzije u trenutku otpremanja i trajanje sušenja navedeni su u nastavku:

Masa (g) Promjer sušene kobasice (suha) (mm) Minimalno vrijeme sušenja (u danima) 200–300 ≥ 35 ≤ 75 30 dana ≥ 300 > 40 ≤ 90 45 dana

Fizikalni i kemijski parametri:

— maksimalni udio masti: 48 % (*),

— minimalni udio bjelančevina: 38 % (*),

— maksimalni omjer kolagena i bjelančevina x 100: 12,

— ukupni topljivi šećeri izraženi kao maksimalna dopuštena količina glukoze: 3 % (*),

— dodane bjelančevine: nema,

— aktivnost vode pri 20 oC: aw < 0,92,

— 5,3 ≤ pH ≤ 6,2.

(*) vrijednost izražena na temelju suhe tvari

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Proizvod se proizvodi od probranih krtih komada svinjetine (buta, plećke i drugog krtog mesa vrhunske kvalitete), svinjske masti, soli, papra i prirodnih ovitaka (svinjskog zadnjeg crijeva, debelog crijeva, šivanih ovitaka ili sušenih sastavljenih ovitaka).

Kao ostali sastojci mogu se upotrebljavati jedino šećeri (monosaharidi i disaharidi), proizvođačevo vlastito zrelo mesno tijesto, kalijev nitrit, natrijev nitrit, kalijev nitrat, natrijev nitrat, askorbinska kiselina i natrijev askorbat.

3.4. Posebni proizvodni postupci koji se moraju provesti na određenom zemljopisnom području

Proizvodnja (priprema svježeg mesa, rezanje i mljevenje, miješanje, gnječenje, dodavanje začina, nadijevanje ovitka i sušenje ili dozrijevanje) mora se odvijati na zemljopisnom području određenom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

„Salchichón de Vic” može se prodavati u obliku zapakiranih kriški. Može se rezati na kriške i pakirati za prodaju i unutar i izvan zemljopisnog područja opisanog u točki 4.

3.6. Posebna pravila za označivanje proizvoda na koji se odnosi registrirani naziv

Na pakiranju moraju biti jasno naznačeni zaštićeni naziv „Salchichón de Vic” (na španjolskom jeziku) ili „Llonganissa de Vic” (na katalonskom jeziku), logotip ZOZP-a, simbol ZOZP-a EU-a, službena numerirana oznaka koju je izdao Regulatorni odbor i sve ostale informacije propisane važećim zakonodavstvom.

Prikaz logotipa ZOZP-a:

4. Sažeta definicija zemljopisnog područja

Definirano područje za taj ZOZP sastoji se od općina na visoravni Plana de Vic, koja je smještena u okrugu Osona u provinciji Barcelona. Riječ je o sljedećim općinama:

Aiguafreda, Sant Martí de Centelles, El Brull, Seva, Tona, Muntanyola, Malla, Taradell, Sant Julià de Vilatorta, Santa Eugènia de Berga, Calldetenes, Folgueroles, Vic, Santa Eulàlia de Riuprimer, Gurb, Tavèrnolas, Roda de Ter, Manlleu, Santa Cecila de Voltregà, Sant Hipòlit de Voltregà, Les Masies de Voltregà, Oris, Torelló, Centelles, Balenyà, Les Masies de Roda, San Vicenç de Torelló i Sant Pere de Torelló.

5. Povezanost sa zemljopisnim područjem

Jedinstvenost kobasice „Salchichón de Vic” temelji se na ugledu i dobrom glasu koje je proizvod tijekom stoljećâ stekao u Kataloniji i u ostatku Španjolske, posebno od 19. stoljeća nadalje. Dodatni su razlozi okolišni i klimatski uvjeti na zemljopisnom području koji omogućavaju njezinu proizvodnju.

Plana de Vic, zemljopisno područje ZOZP-a, visoravan je s odličnim poljoprivrednim uvjetima na kojoj se nalazi velik broj poljoprivrednih gospodarstava i malih ruralnih sredina. Smještena je na nadmorskoj visini od 400 do 600 metara te okružena planinskim lancima Guilleries, Montseny, Collsacabra i Lluçanés, koji je u određenoj mjeri izoliraju. Klima je kontinentalno-sredozemna, ali zbog položaja visoravni zrak tijekom djelovanja anticiklone obično stagnira. Tada dolazi do temperaturne inverzije, pa su temperature na visoravni i do 20 oC niže nego na okolnim područjima. Osim toga, nad tim se područjem stalno zadržava sumaglica (u prosjeku 225 dana sumaglice godišnje). Stoga se na visoravni Plana de Vic stvaraju vrlo specifični okolišni uvjeti koje je teško oponašati. To pridonosi razvoju tipične mikroflore koja je odgovorna za fermentaciju i enzimske procese koji kobasici „Salchichón de Vic” daju karakterističnu aromu i okus.

Najraniji zapisi o kobasici „Salchichón de Vic” potječu iz 1456., a njezino podrijetlo moglo bi sezati do 4. stoljeća. U prošlosti su je seljaci tog područja proizvodili na svojim imanjima kako bi očuvali najbolje komade mesa. Od sredine 19. stoljeća u mnogim su zapisima isticani kvaliteta i ugled kobasice „Salchichón de Vic”. Na primjer, u izdanju novina El Porvenir od 29. svibnja 1867. spominju se „sada poznate salchichones de Vic”. Poznato je i da je sam kralj Alfons XIII. bio ljubitelj tog proizvoda. Zbog toga su se mjesto i naziv Vic te pojam salchichón godinama upotrebljavali zajedno poput imena i prezimena velikaških obitelji, a kobasica se s vremenom počela smatrati malim blagom.

Iako se tradicionalno upotrebljava izraz salchichón, koji označava debelu sušenu kobasicu, autohtoni je naziv proizvoda llonganissa, katalonski izraz koji je u španjolskom postao salchichón. Stoga su nazivi „Salchichón de Vic” i „Llonganissa de Vic” međusobno zamjenjivi.

Ukratko, kobasica „Salchichón de Vic” proizvod je iznimnog ugleda, koji održava iskustvo koje se prenosi s generacije na generaciju proizvođača i specifične okolišne uvjete zemljopisnog područja na kojem se proizvodi.

Upućivanje na objavu specifikacije proizvoda

(članak 6. stavak 1. drugi podstavak ove Uredbe)

Ažurirana specifikacija proizvoda nalazi se na http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-llonganissa-vic-cambio-logo.pdf dok je postupak izmjene u tijeku i objavit će se na http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/ nakon odobrenja.

(1) SL L 179, 19.6.2014., str. 17.